Акъылым и лэжьэкIэм зрегъэужь
Дзэлыкъуэ куейм и еджакIуэхэмрэ егъэджакIуэхэмрэ хэтащ «Урысей зэкъуэт» Урысейпсо партым и щIыпIэ къудамэм и саугъэтхэм папщIэ шахматымкIэ щызэхьэзэхуа турнирым.
АБЫ я зэфIэкI щеплъыжащ куейм и къуажэ псоми къикIа, илъэси 7 — 14 зи ныбжь школакIуэхэр, апхуэдэуи, егъэджэныгъэм и лэжьакIуэхэр.
Командэ зэпеуэм щытекIуащ Дзэлыкъуэкъуажэ дэт курыт еджапIэ №1-м и гупыр. Каменномост къуажэм и школ №1-р етIуанэ хъуащ. Ещанэ увыпIэр зэдагуэшащ Малкэ къуажэм дэт курыт еджапIэ №3-мрэ Дзэлыкъуэкъуажэ и школ №2-мрэ.
Щхьэзакъуэ зэпеуэм текIуэныгъэ къыщихьащ Дзэлыкъуэкъуажэ щыщ Мысырджэн Хьэзрэт. Абы и къуажэгъу Аброкъуэ Марат етIуанэ хъуащ. Малкэдэс КIэмыргуей Мухьэмэд ещанэ увыпIэр лъысащ.
Хъыджэбзхэм я деж бжьыпэр щиубыдащ Сэрмакъ къуажэм къикIа Къардэн Назирэт. Дзэлыкъуэкъуажэ щыщ Маргъущ Каринэ — етIуанэ, абы и къуажэгъу Къэшэж Иннэ ещанэ увыпIэхэр къахьащ.
Куейм и егъэджакIуэхэм я зэпеуэм япэ, етIуанэ увыпIэхэр къыщахьащ каменномостдэсхэу Гъурыжь Мухьэдрэ Гугъуэт Алийрэ. Дзэлыкъуэкъуажэ щыщ Къэшэж Олег ещанэ хъуащ.
ГъэзэщIакIуэ комитетым и унафэщI Гуэнгъэпщ Хьэбас турнирым кърихьэлIахэм яжриIащ шахматыр гукъыдэжыр къэзыIэт джэгукIэ къудей мыхъуу, акъылым и лэжьэкIэм зезыгъэужь Iэмалуи къызэралъытэр. «Урысей зэкъуэт» партым и щIыпIэ къудамэмрэ Дзэлыкъуэ куейм и администрацэмрэ я жэрдэмкIэ зэхьэзэхуэр илъэс къэс ирагъэкIуэкIыну мурад зэраIэри къыхигъэщащ.
Зэпеуэхэм хэта псоми саугъэтхэр иратащ. ЕхъулIэныгъэ зыIэрызыгъэхьахэм «Урысей зэкъуэт» партым и щIыпIэ IуэхущIапIэм къыбгъэдэкIыу щIыхь тхылъхэр, ахъшэ саугъэтхэр хуагъэфэщащ.
